钦定古今图书集成/明伦汇编/闺媛典/第225卷 > 蒋氏
## 钦定古今图书集成/明伦汇编/闺媛典/第225卷 > 蒋氏

按王思任《蒋孺人传》：“吴母蒋太孺人者，义兴故孝廉
某之妻也。孝廉父官学宪，为廉吏，遗敝蠹数笥，一应
薪刍之费，向孺人十指取给。孝廉翮初健，忽陨落，孺
人方少艾，欲殉之，则有一孤彦良在，遂抚之。良七龄，
能读书，孺人自课之，共篝灯火，良以读，孺人以纺，母
子相对，丙夜不休。良告倦，孺人辄投杼怒曰：‘竖子食
我见在粥读书，乃遂苦耶？我此灯亦不易较，萤雪犹
逸也’。”良愕然跪受教。孺人幼奉佛，自给以蔬，而劳良
脔肉。自居丧后，不知人间尚有锦绮，以故身无纤负。
亲知告缓急，孺人即不自给，亦不忍拒，必尽其心乃
快。而良得交四方知名士，一切刍饭修贽，皆孺人所
办。良既文采陆离，声称籍甚。孺人正语之曰：“尔宜自
树立，母幸逢年，人愿汝为好官，我愿汝为好人也。”未
几，孺人病卒。